《诵普贤行愿品》
清代·陈曾寿

昔闻有士黄山巅，讽经报母多岁年。板阁有客夜投止，声彻三界悲人天。

有时狂风越岭至，咻若有物伏户边。黑云蜿蜒迸入室，经字俄翳灯难然。

精诚向母愿无尽，虽有异感心不迁。我今诵经庐山里，冀瘳女疾中悬悬。

天伞盖云衣服云，忽若飘拂周大千。尘根悠忽少精进，远隔净域犹天泉。

安得诸根箭脱弦，我亦身坐西方莲。但求漏果世缘重，寸心遥爇香炉烟。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。